Pelerinajul istoric cu moaștele Sf. Dimitrie cel Nou prin Arhiepiscopia Bucureștilor a continuat luni în Protoieria Vălenii de Munte, unde au fost cinstite de mii de credincioși.
"Credința rămâne principalul tezaur, marele dar al românilor, pe care trebuie să îl cultivăm și pe care trebuie să-l întărim mereu, cerând ajutorul sfinților", a spus Preasfințitul Părinte Timotei Prahoveanul la finalul zilei.
Din delegația care a însoțit racla au făcut parte, alături de Episcopul Vicar al Arhiepiscopiei Bucureștilor, Părintele Costel Burlacu, vicar eparhial al Arhiepiscopiei Bucureștilor, Ierod. Macarie Grigoriu, Administratorul Catedralei Patriarhale, și Părintele Mihail Peneș, Protopop de Vălenii de Munte.
Pelerinajul a început duminică seară, când moaștele sfântului au fost scoase din Catedrala Patriarhală și duse la Mănăstirea Zamfira din județul Prahova, unde au rămas peste noapte.
Mii de credincioși au venit duminică seară la mănăstire pentru a întâmpina venirea moaștelor și pentru a le cinsti.
Pelerinaj pe Valea Slănicului
Procesiunea prin protoierie a început luni dimineață, când moaștele au mers mai întâi la Parohia Vărbilău, unde Preasfințitul Părinte Timotei Prahoveanul a evocat cei 600 de ani de istorie a localității.
"A rânduit Dumnezeu ca, în urmă cu puțin timp, alături de vechea biserică a localității dumneavoastră, să fie înălțată o biserică frumoasă într-un timp scurt, cu ajutorul generos al Consiliului Local, respectiv al domnului primar. De aceea, părintele protoiereu a inclus în programul acestui pelerinaj și popasul la biserica dumneavoastră", a spus ierarhul.
"Preasfinția Voastră, în istoria Bisericii Sfântul Nicolae pe care ați menționat-o, se lăudau înaintașii noștri că marele Nicolae Iorga a trecut de mai multe ori prin aceste locuri. Noi ne lăudăm și scriem altfel de istorie", a spus Parohul Gabriel Pitulice.
"Acum trei ani și jumătate ne-ați dărui bucuria de a putea sluji Sf. Liturghie în această biserică și acum ne faceți din nou o bucurie. Scrieți istorie pentru și împreună cu noi."
"Dăm slavă lui Dumnezeu pentru toate binefacerile pe care le-a revărsat asupra acestei parohii de care sunt legat, deoarece de aici am pornit în călătoria acestei vieți și îi mulțumesc lui Dumnezeu pentru că ne-a învrednicit să fim astăzi cu Ocrotitorul Bucureștilor și al nostru în această parohie atât de frumoasă și atât de harnică care a reușit, într-un timp de numai trei ani de zile, să ridice această biserică", a declarat Protopopul Mihail Peneș.
"Preasfinția Voastră, vă încredințăm că anul acesta, la momentul festiv al aniversării celor 250 de ani de când sfintele moaște al Ocrotitorului Bucureștilor se află în Capitala țării noastre, vom fi și noi prezenți în Capitala țării, alături de credincioșii de pe Valea Slănicului."
Părintele episcop vicar a mulțumit preoților din protoierie care, la fiecare hram de toamnă al Catedralei Patriarhală, oferă daruri pentru pelerinii Sfântului Dimitrie cel Nou: fructe, mâncare, ceai cald.
Două primiri ale moaștelor la distanță de opt decenii
Următorul popas cu moaștele sfântului a avut loc în Parohia Mănăstirea Văleni, unde Preasfințitul Părinte Timotei Prahoveanul a amintit că, în 14 august 1946, ajunul hramului bisericii, "într-o perioadă foarte grea, de încercări, de secetă și de lipsuri, moaștele Sfântului Cuvios Dimitrie cel Nou au poposit în această parohie pentru două ceasuri".
"Parohia în care ne aflăm a fost pentru o perioadă de timp mănăstire închinată cunoscutei lavre Iviru de la Muntele Atos, iar o vreme metoc al Mănăstirii Cotroceni din București, o parohie care continuă tradiția rugătoare și misionară a mănăstirii care a ființat aici în urmă cu mai bine de 300 de ani", a adăugat părintele episcop vicar.
"La Parohia Mănăstirea, s-au format mai mulți slujitori ai Bisericii, printre care și un episcop care slujește de mai mulți ani pentru românii ortodocși din Paris și din Franța. Preasfințitul de astăzi Nectarie de Bretania, care-și are obârșiile aici, în localitatea dumneavoastră și care, împreună cu alți mulți tineri, s-a format în această parohie, fiind ajutat de Părintele Ioan Albescu, așa cum și părintele paroh din vremea noastră are aceeași râvnă misionară pe care o transmite elevilor săi și ucenicilor din această parohie."
"Trăim un eveniment istoric și cred că scriem o pagină de istorie duhovnicească. Mulțumim Preasfințitului pentru că ne-a amintit foarte frumos istoria parohiei noastre și ne responsabilizează pe viitor", a spus Parohul George Cocoșilă.
O biserică își așteaptă sfințirea
La Parohia Valea Stâlpului, următoarea de pe traseul procesiunii, Preasfințitul Părinte Timotei Prahoveanul a amintit că, în scurt timp, biserica va îmbrăca "veșmânt" nou.
"Când a venit aici părintele Cosmin Voicea, biserica avea nevoie de numeroase intervenții. Biserica se afla aproape în ruină, iar clopotnița de aici nu exista, nici o capelă, care s-a făcut între timp. Toate aceste lucrări s-au făcut cu multă jertfă, prin râvna acestui tânăr preot, la sfatul părintelui protoiereu, cu ajutorul autorităților locale. Îi mulțumim pe această cale domnului primar și tuturor celor care s-au implicat", a spus Episcopul Vicar al Arhiepiscopiei Bucureștilor.
De asemenea, ierarhul a remarcat tinerii din comunitate îmbrăcați în port popular și le-a mulțumit pentru prezență.
O localitate atestată din vremea Sf. Neagoe Basarab
"Sfântul Cuvios Dimitrie se întâlnește aici, în localitatea Izvoarele, cu un mare domn al Munteniei, al Țării Românești, cu Neagoe Basarab, care a atestat documentar această localitate în urmă cu atâtea veacuri", a spus Preasfințitul Părinte Timotei Prahoveanul la următoare oprire din pelerinaj.
"Ne rugăm aici, în Parohia Izvoarele, pentru ca poporul cel binecredincios să primească daruri bogate, în primul rând de natură spirituală și toate cele de trebuință lor."
Ierarhul le-a transmis copiilor prezenți că popasul moaștelor în localitatea lor este un eveniment despre care își vor aminti toată viața. "Îmi amintesc mărturia tatălui meu, care avea 10 ani când a întâmpinat, în satul meu de obârșie, moaștele Sfintei Cuvioase Parascheva în pelerinajul pe care l-au făcut în Țara Moldovei în anul 1947. Un copil de 10 ani n-a uitat momentul", a spus Preasfinția Sa.
"Nădăjduim ca cererile noastre să fie duse de către Sfântul Preacuviosul Părintele nostru Dimitrie către Preamilostivul Dumnezeu, pentru a aduna har peste har spre viața veșnică", a declarat Părintele Paroh Iulian Alexandru Grigore.
Cea mai nordică parohie din Arhiepiscopia Bucureștilor
La Parohia Măneciu Ungureni, situată la extremitatea de nord a județului Prahova, racla cu moaștele sfântului a fost întâmpinată și de elevii Colegiului Tehnologic "Regele Ferdinand" din localitate, îmbrăcați în port popular.
"Este un moment unic pentru noi. Este prima oară și îl considerăm un eveniment istoric", a declarat pentru Radio Trinitas una din eleve.
"Parohia aceasta este ultima cetate de apărare a Ortodoxiei în această zonă, dar, dacă este ultima ca așezare, este printre cele care oferă exemplu și altora, mai ales în perioada ultimilor ani, când aici s-au făcut importante lucrări de restaurare, de înfrumusețare", a declarat Preasfințitul Părinte Timotei Prahoveanul.
"Biserica în care ne aflăm are 160 de ani de istorie, o istorie pe care oamenii locului o cunosc, o istorie care se adaugă cu alte realizări, împliniri care constituie marea bucurie a preoților și a credincioșilor acestui loc."
"Îi mulțumim lui Dumnezeu pentru popasul pe care Sfântul Cuvios Dimitrie îl face în această parohie și el vine să încununeze strădaniile și jertfa de mai mulți ani care s-a vădit în această parohie, în această biserică. Și, când s-au încheiat lucrările, Dumnezeu a rânduit ca Sfântul Cuvios Dimitrie să poposească aici pentru scrierea unei pagini de istorie eclezială, dar mai ales de întărire a credinței noastre", a adăugat ierarhul.
"Adresăm, în numele Preafericitului Părinte Patriarh Daniel, cuvinte de felicitare părintelui protoiereu pentru lucrarea de la parohie, dar și pentru lucrarea din cuprinsul protopopiatului, pentru chemarea pe care o face fraților lui de slujire, pentru această comuniune pe care o dorește și pe care o oferă ca model și nouă, și altora", a mai subliniat părintele episcop vicar.
"Iar până în acest moment pelerinajul în Protopopiatul Vălenii de Munte poartă pecetea acestei preocupări, pentru care aducem mulțumire."
"De 15 ani ne pregătim să ajungem la slujba de târnosire a acestei biserici care a trecut prin etape de reabilitare complexe", a mărturisit Protoiereul Mihail Peneș, parohul comunității din Măneciu Ungureni.
"Nu ne-am putut imagina vreodată că Dumnezeu ne va covârși cu atâta dragoste și purtare de grijă pentru această comunitate, încât unul dintre aleșii săi, Sfântul Cuv. Dimitrie, față de care personal sunt îndatorat peste măsură, să vină în parohia și în biserica pe care noi o pregătim ca pe o mireasă ce urmează să-și întâlnească mirele."
"De aceea, fiind un ceas de recunoștință, îi mulțumesc lui Dumnezeu pentru toate binefacerile și public vreau să-i mulțumesc Sfântului Cuv. Dimitrie cel Nou pentru tot ce a rodit în viața mea și în viețile celor pe care i-am trimis să le preia rugăciunile și să le poarte la tronul Preasfintei Treimi."
Chemarea sfântului către fiii îndepărtați de Biserică
La Nucșoara, următoarea comunitate în care au poposit moaștele cuviosului, Preasfințitul Părinte Timotei Prahoveanul a vorbit despre "mesajul pe care un smerit păstor ni-l adresează nouă, smeriților slujitori ai Bisericii".
"Sfântul Cuvios Dimitrie aduce în această parohie chemarea fiilor de a se întoarce la casa Părintelui celui bun, așa cum s-a întors și am auzit din pilda Mântuitorului fiul plecat departe, care a pus început bun și care s-a hotărât într-o zi să se întoarcă la Părintele cel bun, să-i spună că a greșit la cerși înaintea lui, recunoscând că nu mai este vrednic să se numească Fiul lui."
"Pentru locuitorii acestei zone, a parohiei și a localității în care ne aflăm, le aducem aminte că Sfântul Cuvios Dimitrie, în perioada când s-a nevoit, era următor al dreptei credințe. Credințele străine nu-și făcuseră loc, iar în locul unde s-a nevoit el, unde a trăit el, ca și în Țara Românească de dincoace de Dunăre, erau biserici dreptmăritoare", a mai spus ierarhul.
"Să fie aici unitatea pe care o dorim, aceea a dreptei credințe, a fiilor care se întorc în casa Părintelui celui Bun și a unei comuniuni care ne ajută pe toți deopotrivă să dobândim Împărăția Cerurilor", s-a rugat ierarhul.
"Ne rugăm ca și lucrările de la această biserică să continue, spre slava lui Dumnezeu, neuitând că cei care iubesc buna-cuviință a casei lui Dumnezeu nu rămân fără răsplătire, nu rămân fără răsplată de la cel care privește către locul acesta și către toate locurile unde este chemat numele Lui."
"Făgăduim că vom răsplăti efortul acesta de a fi adus aici Sfântul Curios Dimitrie prin prezența noastră la București în luna iulie, la comemorare a acestor 250 de ani de la aducerea sfintelor moaște la București", a spus Parohul Andrei Bondoc.
Popas la mamele și copiii "adoptați" de Parohia Valea Plopului
La Valea Plopului, Preasfințitul Părinte Timotei Prahoveanul a amintit că Sf. Dimitrie cel Nou este vindecător al bolilor sufletești și trupești.
"În chip special suntem recunoscători Preabunului Dumnezeu și Sfântului Cuv. Dimitrie pentru popasul pe care îl face în Parohia Valea Plopului. Această parohie oferă un exemplu pentru preoții mai tineri, dar și pentru preoții cu experiență, pentru fiii credincioși ai Bisericii", a spus ierarhul.
"Sfântul Cuvios Dimitrie aduce binecuvântare în acest loc care alină suferințele multor copii, multor familii, multor mame care ori nu aveau posibilitatea să-și crească copiii."
Ierarhul și-a exprimat admirația și pentru comunitatea care sprijină lucrarea misionar-filantropică a Părintelui Paroh Nicolae Tănase: "Oricât ar fi un preot de preocupat, singur nu poate face o asemenea lucrare. Dar Dumnezeu trimite întotdeauna oameni buni, trimite întotdeauna ajutor când sunt astfel de proiecte".
"Ne rugăm Sfântului Dimitrie să primească strădaniile acestei parohii, osteneala de mulți ani, proiectele multe pe care parohia le-a avut și le are în vedere și să insufle aceeași dragoste celor de aici și celor din alte locuri care doresc să-L slujească pe Mântuitorul Iisus Hristos neuitând că Mântuitorul se ascunde în și suferă cu cei care suferă până la sfârșitul veacurilor", a mai spus Preasfinția Sa.
Parohul Nicolae Tănase a mulțumit lui Dumnezeu, Maicii Domnului, tuturor sfinților și Sfântului Dimitrie Basarabov, Ocrotitorul Bucureștilor, Preafericitului Părinte Patriarh Daniel, Preasfințitului Părinte Timotei Prahoveanul și celor trei delegați care au însoțit moaștele Sfântului, precum și părintelui protoiereu Mihail Peneș, care a inclus parohia pe lista pelerinajului cu moaștele sfântului.
"Mulțumesc în chip special preoților împreună-slujitori aici în parohia noastră și care își fac simțită prezența tocmai datorită activității pe care voit sau, la început, mai puțin voit, am început-o, de luptă contra avortului și de luptă pentru viață, și care au un rol foarte important în buna desfășurare a vieții liturgice, pastoral-misionare. Mulțumim celor care ne-au ajutat în săptămâna ce a trecut pentru buna organizare, întrucât prezența sfântului aici ne-a determinat să facem ordine și să reîncepem câteva șantiere odată cu venirea primăverii", a mai spus Părintele Nicolae Tănase.
Parohul i-a invitat pe închinători la o agapă și le-a dăruit cărți ziditoare de suflet.
Recunoștință pentru coeziunea comunității
La Parohia Drajna, procesiunea a fost întâmpinată de numeroși copii și tineri și de mame cu copii în brațe.
"Primirea moaștelor Sfântului Cuvios Dimitrie este o mare sărbătoare pentru parohia aceasta, pentru comuna Drajna, pentru locuitorii ei și pentru cei care iubesc Biserica și înțeleg valoarea sfinților și rolul lor în ceea ce privește apropierea noastră de Dumnezeu", a spus Episcopul Vicar Timotei Prahoveanul.
"Mulțumim în mod deosebit părinților de la această biserică și doresc în chip special să adresez un cuvânt de felicitare doamnei primar pentru atenția ei deosebită manifestată față de Biserică în perioada aceasta de 12 ani sau chiar mai bine, de când dumneaei este primar la Drajna", a mai precizat ierarhul.
"Cuvintele pe care le-am auzit, preocuparea ei pentru binele comunității, dar și pentru parohiile din zona aceasta, rămân și ele un model pentru întreaga zonă în care ne aflăm, pentru preoți și credincioși deopotrivă."
Credința, principalul tezaur la românilor
Pelerinajul Sfântului Dimitrie cel Nou prin Protoieria Vălenii de Munte s-a încheiat cu Taina Sfântului Maslu oficiată de Preasfințitul Părinte Timotei Prahoveanul la Parohia Lipănești.
"Fără să aibă un număr foarte mare de credincioși și fără să aibă posibilități deosebite, parohia s-a afirmat în anii din urmă ca fiind deosebit de preocupată de misiunea Bisericii", a explicat ierarhul.
"Recent, ea s-a afirmat printre parohiile de frunte ale Arhiepiscopiei Bucureștilor, având, în urmă cu puțin timp, aprecierea Bisericii și a comisiei eparhiale, care a observat dragostea pentru cei adormiți și atenția față de aceștia."
În pandemie, când credincioșii nu au putut ieși din case, voluntarii comunității din Lipănești au aprins candele din partea parohiei la fiecare mormânt.
Ultima parohie de pe traseu a prilejuit un scurt bilanț al zilei: "Cei care se ocupă cu ordinea și care ne-au ajutat în astfel de momente ne-au spus că în toate parohiile și mănăstirile din cuprinsul Protopopiatului Vălenii de Munte au fost mai mult de 1000 de credincioși, iar în cazul Mănăstirii Zamfira peste 2000 la număr", a precizat Preasfințitul Părinte Timotei Prahoveanul.
"Și toate acestea ne oferă nădejdea că credința rămâne principalul tezaur, marele dar al românilor, pe care trebuie să îl cultivăm și pe care trebuie să-l întărim mereu, cerând ajutorul sfinților."
"În ceea ce privește săvârșirea Tainei Sfântului Maslu, pe care o recomandăm mereu, credem că, în cadrul rugăciunilor săvârșite, cerem vindecarea sufletului și a trupului fiecăruia dintre noi. Niciunul dintre oameni nu poate spune că nu are nevoie de vindecare sufletească ori trupească", a adăugat ierarhul.
"Ne încredințăm milostivirii lui Dumnezeu și ocrotirii Sfântului Cuvios Dimitrie cel Nou, care este vindecător de boli și făcător de minuni, așa după cum ne arată sinaxarul, după cum ne arată viața lui încă din vremea când moaștele sale au fost aflate în apa Lomului din apropiere de localitatea Basarabi de dincolo de Dunăre."
Priveghere de noapte la Mănăstirea Jercălăi
În noaptea de luni spre marți, moaștele Sfântului Cuvios Dimitrie cel Nou au fost depuse la Mănăstirea "Sf. Maria" – Jercălăi din județul Prahova.
Preasfințitul Părinte Timotei Prahoveanul a evocat istoria sfântului locaș și a amintit că obștea are misiunea de a face vinul euharistic folosit în bisericile din Arhiepiscopia Bucureștilor. Noua biserică a obștii urmează a fi sfințită în curând.
"Îi mulțumim în mod deosebit Părintelui Consilier și Stareț Petru Ungureanu pentru primire, pentru găzduirea noastră, primirea noastră, dar mai ales a Sfântului Cuvios Dimitrie, care rămâne aici în această mănăstire, ca să fie îndemn la o viață trăită în duhul Evangheliei", a spus Preasfințitul Părinte Timotei Prahoveanul.
"Vă mulțumim și dvs. părinților și credincioșilor prezenți, celor care au venit de departe și celor care au venit din zonă, încât au umplut aici spațiul din preajma mănăstirii de automobile, arătând și prin aceasta dragostea și evlavia lor."
Ierarhul i-a invitat pe cei prezenți să rămână la Privegherea de noapte oficiată la mănăstire cu prilejul venirii moaștelor Sf. Dimitrie cel Nou. Rugăciunea prelungită până dimineață, oferindu-le tuturor doritorilor prilejul de a se închina peste noapte, a precizat Preasfinția Sa.
Pelerinajul cu moaștele Sf. Dimitrie cel Nou prin eparhie continuă marți, când procesiunea va pleca de la Mănăstirea Jercălăi spre comunități din Protoieria Urlați.
Pelerinajul cu moaștele Sf. Cuv. Dimitrie cel Nou, ocrotitorul Bucureștilor, este organizat în contextul împlinirii a 250 de ani de la aducerea moaștelor sale la București.
Acest eveniment istoric a fost înscris în Calendarul Ortodox, cu pomenire în data de 13 iulie, iar prima lui sărbătorire va avea loc anul acesta, când la Catedrala Patriarhală din București este prevăzut un program liturgic deosebit și o procesiune cu moaștele sfântului.
Foto credit: Ziarul Lumina / Mihnea Păduraru
Urmărește-ne pe Telegram: t.me/basilicanews